Susanne Clemensen (CD), 2001-05-02:
Jeg vil gerne afslutte denne her forespørgselsdebat med endnu en gang at takke ministeren for ministerens redegørelse og også meget konstruktive forslag til, hvordan vi kan imødekomme den lærermangel, som vi kan se, der vil opstå i fremtiden, og også, hvordan vi altså fastholder de nye og unge lærere i folkeskolen samt de lidt ældre og mere erfarne.
Jeg vil selvfølgelig også gerne benytte lejligheden til at sige tak til alle ordførerne for de meget konstruktive bidrag, som jeg synes, vi har fået her i dag.
Hvis jeg skal være helt ærlig, har jeg jo fået spørgsmålet, hvorfor CD egentlig rejser denne her forespørgselsdebat, for vi er jo en del af forligskredsen omkring den nye læreruddannelseslov fra 1997, og det er også fuldstændig rigtigt.
Men når det er sagt, mener vi også, at det er vigtigt, at vi her i Folketingssalen kan få en åben og konstruktiv debat om, hvad der skal til for at imødegå den kommende lærermangel, fastholde de nye lærere og de ældre, samt hvad vi eventuelt i den henseende kan gøre for at styrke læreruddannelsen yderligere.
Og jeg mener faktisk, det er helt relevant, at parterne omkring folkeskolen, men da også almindelige borgere, har en interesse i det, så det ikke blot bliver noget med, at de gode forslag kommer frem ovre hos undervisningsministeren ved et møde, men at vi rent faktisk også her fra Folketingssalen får lejlighed til at komme med vores synspunkter og løsningsforslag.
Og jeg synes i høj grad, at der er kommet mange løsningsforslag.
Jeg er lige ved at sige, at jeg tror, der er kommet endnu flere, end der ville komme under et møde ovre hos undervisningsministeren.
Så derfor håber jeg også, og sådan har jeg også forstået ministerens afsluttende bemærkninger her, at de kommentarer, de konkrete løsningsforslag, der er kommet, naturligvis vil indgå i et nærmere analysearbejde, som man allerede er på vej med.
For os i CD har det også været meget centralt at sætte fokus på praktiklæreruddannelsen, fordi vi simpelt hen synes, at det er under al kritik, at der ikke er sket noget på det her område.
Derfor var jeg da også glad for partiernes meldinger om, at det er noget, som har deres politiske bevågenhed
Det kunne jeg ærlig talt
være lidt i tvivl om
, fordi der var partier, der sagde, at de ikke følte, at et forslag til vedtagelse, hvor et element netop var at opfordre regeringen til at finde en løsningsmodel, der kunne sikre praktiklæreruddannelsen for folkeskolelærere, der foreslår, at lærerstuderendes praktik begynder i 2001, var relevant eller nødvendigt at bakke op om. Men jeg er da glad for at høre, at ministeren er meget indstillet på at arbejde for det.
Derfor håber jeg da også, at ministeren, hvis ikke vi meget snart finder en løsning der, så vil vende tilbage til forligskredsen, så vi kan drøfte den problemstilling endnu engang.
Fru Gitte Lillelund Bech var inde på, at det uddannelsesudbud, der er for skoleledere, er uoverskueligt - og det er jeg sådan set meget enig i, for det er jo en bred vifte af både private og offentlige tilbud - og derfor skulle vi styrke de tilbud, der var.
Men vi kan jo i hvert fald kun styrke tilbudene i offentligt regi, og derfor synes jeg, det var nærliggende at sige til Venstre, at det var jo så snublende nær at sige, at man må have nogle bestemte uddannelseskvalifikationer for at kunne virke som skoleleder.